
			Niečo na začiatok 

			Ponúkam vám pohľad do sveta numerológie a tarotu cez životné príbehy ľudí, ktorí hľadali odpovede na svoje vzťahové otázky. Každý z týchto príbehov môže priniesť nový pohľad aj do vášho života a pomôcť vám lepšie porozumieť vlastnej situácii.

			Zámerom tejto e-knihy nie je ponúknuť jedinú správnu odpoveď ani hotový návod na riešenie konkrétnej situácie. Jej cieľom je podnietiť vás k hlbšiemu vnímaniu vlastných okolností a inšpirovať vás k hľadaniu odpovedí, ktoré budú vychádzať z vás samých.

			Otvorte svoje srdce a nechajte sa viesť. Na každú otázku totiž existuje odpoveď, ktorá čaká na svoje odhalenie.


			Svet numerológie a tarotu

			Žijeme v dobe, ktorá je zložitá a len ťažko sa v nej orientujeme. Hľadáme východiská zo svojich problémov, no namiesto očakávanej úľavy sa neraz zamotávame do pavučín nových starostí. Zostávame bezradní pri rozhodovaní, vystavení kritike okolia, neprajnosti či iným negatívnym energiám, a neraz sa ocitáme v životných situáciách, ktoré bolia natoľko, že nám rozhádžu zdravie.

			Žijeme však aj v dobe, ktorá nám ponúka veľa spôsobov, ako sa dostať späť do pohody a znovu nájsť rovnováhu. Jednou z ciest k sebapoznaniu je numerológia, ktorá poukazuje na danosti, schopnosti a potenciál človeka. 

			Pochopiť súvislosti medzi udalosťami a porozumieť tomu, ako si niektoré situácie či ľudí priťahujeme, nám pomáha tarot. Ponára sa do minulosti, ktorá vytvorila prítomnosť, aby sme si práve v tejto chvíli – tu a teraz – mohli svojimi rozhodnutiami vytvárať budúcnosť. Neprogramuje nás – odpovede na naše otázky sú v nás samých, v našom podvedomí, a máme ich vždy k dispozícii.

			

			Numerológia aj tarot sú nadčasové. Presahujú hranice jedného života, dotýkajú sa karmických väzieb vzťahov - prečo sa s niektorými ľuďmi priťahujeme, alebo naopak, zažívame nechcené konfliktné situácie. 

			Ak čítate tieto riadky, je to zrejme preto, že ste sa vo svojom živote rozhodli niečo zmeniť. Už chápete, že dôsledky našich činov aj myšlienok si nesieme so sebou a že včerajšie rozhodnutia formujú dnešnú realitu.

			Skúsme sa teda spoločne pozrieť do sveta numerológie a tarotu cez otázky ľudí, ktorí hľadali odpovede na svoje problémy a túžili skvalitniť prežívanie svojho života. Ponorme sa do životných príbehov – skutočných príbehov – aby sme v nich nachádzali odpovede aj sami pre seba. 

			Sú svedectvom toho, ako sme žili, čo sme sa naučili a čím sme na svojej vlastnej ceste prešli. V spoločenstve, v ktorom nie sme nikým bez toho druhého – a predsa sme tu každý sám za seba.


Život 

V živote ma trápia otázky, či sa uberám správnym smerom. Zaujímam sa o mnoho vecí. Viem, že vynikať môžem len v jednej, ale neviem si nájsť správnu cestu. Trápia ma otázky budúcnosti, peniaze. Vzťahy sú plytké, očakávania sa neplnia..., snažím sa o tom toľko nepremýšľať, vyčerpáva ma to. 

Život je rozmanitý a neraz nás zaženie do slepých ulíc, z ktorých hľadáme cestu von. Začíname sa pozerať hlbšie, premýšľame o zmysle života a vlastnej prapodstate. Vytvárame si obraz o tom, kým sme a čo od života chceme. Reagujeme na vonkajší svet, ktorý nás formuje, a rozvíjame si vzťahy s okolím. 

Prídu prvé lásky, neraz aj sklamania… Eufória zo zamilovanosti, na rozdiel od lásky, vyprchá skôr, než stačíme povedať: „Hľa, bola tu!“ a tak sa mnohokrát vrháme do ďalších rýchlych vzťahov – a následných sklamaní. Po takýchto skúsenostiach často prechádzame do druhého extrému a stávame sa prehnane opatrnými. Čakáme, kým sa radšej prejaví ten druhý, pretože sa bojíme ďalšieho zranenia. 



Energie, ktoré do vzťahu dávame, sa k nám vracajú. Ísť do vzťahu s pocitom, že sa znovu sklameme, zákonite prinesie sklamanie. Tento kolobeh sa opakuje dovtedy, kým nepochopíme, že všetko, čo prežívame – teda aj láska – je o rovnováhe. Nie o výkyvoch zamilovanosti a snívania, ani o popieraní vlastných zvyklostí a osobnosti. 

Hovoríte, že myslenie vyčerpáva. Možno preto, že nenachádzate odpovede, ktoré by vás uspokojovali. To, ako prežívate svoj svet a reagujete na okolie, viete len vy. Sú to vaše skúsenosti a váš pohľad, ktorými hodnotíte všetko, čo sa vám deje.

Nespokojnosť so životom – v tom pozitívnom zmysle – nás môže stimulovať k tomu, aby sme svoju cestu prešli vedomejšie a hlbšie než len cez povrchné voľby či materiálne rozhodnutia. Často je to o tvorivosti, o vlastnom sebavyjadrení. A tiež o tom..., doplňte si sami - čo je pre vás v tejto chvíli najpodstatnejšie, čo vás napĺňa. 

Naša cesta nie je jednoduchá ani priamočiara. Nezriedka sme okolnosťami zatlačení do situácií, ktoré v nás vyvolávajú pocit bezmocnosti. Práve vtedy môže pomôcť pohľad zvonka – rada druhého človeka, ktorá prinesie nadhľad a odstup, aký si sami nie vždy dokážeme udržať. 



Aj rada prostredníctvom tarotu môže byť inšpiratívna, pretože sa obracia do vnútra človeka a hľadá možnosti riešenia. To, či ju prijmete, závisí len od vás. Riaďte sa intuíciou a vlastným pohľadom na vec – pretože zodpovednosť za váš život je v konečnom dôsledku vždy vo vašich rukách.

● 

Veľa na sebe pracujem, vzdelávam sa, čítam a študujem. Naozaj sa veľmi snažím. Prečo sa mi potom nedarí? 

Vzdelávate sa, čítate, študujete. Investujete energiu do svojho rastu a rozvoja. No pre dosiahnutie harmónie potrebujete toto mentálne zaťaženie vyvážiť činnosťami, ktoré uzemňujú – fyzickou prácou, pohybom, športom. Vedome pre seba robíte veľa. V určitej fáze sa však snaha môže zmeniť na tlak. Vnútorné očakávanie výsledku vyvoláva horúčkovitosť, ktorá je skôr na škodu než na úžitok. 

Zrejme sa vo vás stretávajú dve energie: na jednej strane silná túžba po naplnení, na druhej strane pochybnosti, staré emočné zranenia či presvedčenia prebraté od autorít alebo okolia. Preberať presvedčenia od iných nie je chybou. No je potrebné ich filtrovať. Nie každé „mala by som“ je vaším vnútorným hlasom. Ak sa vo vás nachádza hnev, sklamanie, pocit nedostatočného zadosťučinenia za vynaloženú námahu, ide o signál, že určitá vnútorná časť ešte nebola vypočutá. 



Podvedomie reaguje na napätie opatrnosťou. Sú v ňom uložené skúsenosti z minulosti – najmä z detstva – ktoré formovali základné presvedčenia o hodnote, bezpečí, prijatí a úspechu. Ak tieto vrstvy neboli vedome spracované, môžu dnes vytvárať vnútorný rozpor medzi tým, čo chcete, a tým, čo si dovolíte prežívať. 

Toto vedomé úsilie a podvedomé presvedčenia treba dostať do súladu. Potom aj výsledky začnú prichádzať prirodzenejšie a s menším odporom.

Práca na sebe je proces. Numerológia ukazuje predispozície, cykly, no vedomá práca spočíva v ich pochopení a prijatí. Nie všetko sa deje okamžite. Niektoré obdobia sú prípravné – budujú vnútornú stabilitu, aj keď navonok neprinášajú okamžité potvrdenie. Čiastočné neúspechy nie sú dôkazom, že idete nesprávnym smerom. Často sú korekciou a užitočným poučením na ceste vášho vývoja. 

●

Pomôžte mi pochopiť, čo pre mňa znamená momentálna životná situácia, čo sa mám práve naučiť. Posledné dva mesiace pociťujem blokády energie a zotrvávam na určitom stupni vývoja. Mám pocit bezmocnosti, nepočujem svoj vnútorný hlas. Životné situácie a medziľudské vzťahy ma unavujú. Nerozumiem už ani sama sebe a neviem sa dostať do rovnováhy. 



Hľadáte zmysel života, zmysel svojej existencie. Korene tohto prežívania môžu siahať hlbšie, než sa na prvý pohľad zdá – až do roviny duše a jej minulých skúseností. 

Prázdnota, ktorú momentálne cítite, súvisí najmä s pocitom nenaplnenia. Ak človek nenachádza realizáciu vlastného JA, môže nadobudnúť dojem, že všetko stráca význam. 

S vaším životným číslom a dňom narodenia je otázka „Kto som a kam smerujem?“ prirodzenou súčasťou vašej cesty, v procese vývoja. Vaša životná vibrácia vás vedie k tomu, aby ste kráčali vlastnou cestou a hľadali, svoje osobné naplnenie. Dátum vášho narodenia poukazuje na vnútornú silu. Keď sa nájdete cez sebarealizáciu a dovolíte si byť autentická, mnohé veci sa začnú vyjasňovať a posúvať prirodzeným smerom. 

Ďakujem vám za výklad. Áno, pre mňa je dôležitý smer životného poslania. Zmysel života nachádzam v láske. Píšete, že korene toho všetkého siahajú ďaleko pred moju terajšiu existenciu. Zaviazala som sa k niečomu v tomto živote – k službe? Kdesi vo vnútri mám pocit, že sem nepatrím. Ako sa vymaniť z tejto situácie? Aj moje vyššie Ja ma núti, aby každý moment, ktorý prežívam, bol zmysluplný. V konečnom dôsledku na to musím prísť sama. 



Každý z nás niekam smeruje. Ide o vývoj duše – jej skúsenosť, ktorú je potrebné precítiť a prijať. Otázka neznie len kam smerujeme, ale aj čo sa máme naučiť.

Nachádzate sa na životnej križovatke. Od života žiadate viac než len materiálne istoty, viac než len „dobre sa vydať“ či niečo vlastniť. Žijete v materiálnom svete, kde je potrebné fungovať, riešiť každodenné povinnosti, no vo vašom vnútri zostáva pocit, že to nestačí. Chýba hlbšie naplnenie. Nechcete prejsť životom bez toho, aby ste tu nezanechali stopu – ideu, hodnotu, niečo autenticky vaše. Sebarealizácia, ktorá vás naplní v akomkoľvek smere, vás prirodzene posunie ďalej. Je to proces hľadania, v ktorom duša v materiálnom svete spoznáva samu seba.

Máte pravdu – mnohé odpovede musíte objaviť a precítiť sama. Inšpiráciu môžete nájsť v knihách, kurzoch či terapiách, no rozhodujúci moment poznania prichádza zvnútra. 

A ešte jedna dôležitá vec: Vyššie Ja nás k ničomu nenúti. Nenalieha ani netlačí. Skôr jemne vedie a naznačuje smer, ak sme ochotní načúvať. Nemusíte sa snažiť, aby každý moment vášho života bol dokonale zmysluplný. Taký tlak by vás mohol vyčerpať. Život nie je iba poslanie a služba. Je aj o radosti, spontánnosti a obyčajných, niekedy aj bláznivých chvíľach. Aj tie sú súčasťou duchovného rastu. 



Ešte raz sa na vás obraciam. Numerológia – kódy máme vopred dané. Sú nositeľmi základných informácií o našej existencii. Existujú určité sily, ktoré človeka držia na konkrétnom mieste, a na druhej strane opačné energie, ktoré ho doslova vyhodia do sveta. Znamená to, že má človek v číslach dané, že ho napríklad šťastie čaká iba v zahraničí? Má s tým bojovať alebo ísť tam, kam je mu to predurčené? 

Numerológia – náš dátum narodenia, ako aj hodina narodenia sú nositeľmi určitých informácií. A to nielen našej súčasnosti, ale aj minulosti, ktorá nás sprevádza vývojom našej duše – čím už prešla a čo si prišla vyskúšať a zažiť v tomto živote. 

Existuje mnoho faktorov, ktoré ovplyvňujú náš život: zážitky z detstva, výchova, predošlé inkarnácie, bloky, systémy presvedčenia. Spôsob nášho myslenia, vnímania a prežívania reality určuje náš osud, ktorý sa môže počas nášho vývoja meniť – vylepšovať, alebo naopak, neuváženými činmi zhoršovať.



Každá myšlienka, ktorú si vpustíme do svojho vnútra a pretransformujeme ju do citov, teda hlboko zakoreníme, začína žiť vlastným životom a postupne sa stáva realitou. Vystupuje ako prekážka alebo ako podpora v našom živote. 

Pripútanosť či závislosť od milovaného človeka alebo napríklad od majetku nás oberá o slobodu, spútava našu dušu strachom a privoláva práve tie situácie, ktorých sa obávame – stratu zamestnania, chudobu či sklamanie a opustenie zo strany partnera. Denne musíme prekonávať zložité situácie a pre množstvo starostí niekedy prestávame vidieť východisko.

Nie ste človek, ktorý potrebuje byť vedený či nasmerovaný. Naopak, dokážete riadiť nielen seba, ale byť oporou aj pre iných. Vaše šťastie nie je podmienené tým, či sa nachádzate doma alebo v zahraničí. Vaša životaschopnosť je nadpriemerná, a preto nebudete obmedzená krajinou, v ktorej práve žijete. Rozhodujúci je váš vedomý výber a cesta za vlastnou spokojnosťou a naplnením.

